Document ID: 32013D0162

SKLEP KOMISIJE
z dne 26. marca 2013
o določitvi dodeljenih letnih emisij za države članice za obdobje od 2013 do 2020 v skladu z Odločbo št. 406/2009/ES Evropskega parlamenta in Sveta
(notificirano pod dokumentarno številko C(2013) 1708)
(2013/162/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe št. 406/2009/ES Evropskega parlamenta in Sveta z dne 23. aprila 2009 o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov (1), zlasti četrtega pododstavka člena 3(2) Odločbe,
ob upoštevanju naslednjega:
(1)
Emisije toplogrednih plinov iz naprav, zajete v Direktivi 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (2), kot izvirajo iz registra Unije, odločb in sklepov Komisije, nacionalnih načrtov razdelitve pravic ter uradne korespondence med Komisijo in zadevnimi državami članicami, predstavljajo preverjene podatke o emisijah v smislu četrtega odstavka člena 3(2) Odločbe št. 406/2009/ES.
(2)
Skupne emisije toplogrednih plinov iz plinov in dejavnosti, kot so opredeljeni v členu 2(1) Odločbe št. 406/2009/ES, predložene leta 2012 v skladu z Odločbo št. 280/2004/ES Evropskega parlamenta in Sveta z dne 11. februarja 2004 o mehanizmu za spremljanje emisij toplogrednih plinov v Skupnosti in o izvajanju Kjotskega protokola (3), kot so bile ugotovljene po začetnem pregledu leta 2012, ki ga je Komisija izvedla skladno s smernicami za tehnični pregled evidenc emisij toplogrednih plinov (4) iz leta 2012, predstavljajo pregledane podatke o emisijah toplogrednih plinov za leta 2005, 2008, 2009 in 2010 v smislu četrtega odstavka člena 3(2) Odločbe št. 406/2009/ES.
(3)
Da bi zagotovili doslednost med določanjem dodeljenih letnih emisij in sporočenimi emisijami toplogrednih plinov za vsako leto, bi bilo treba dodeljene letne emisije za države članice izračunati tudi z uporabo vrednosti potenciala globalnega segrevanja iz četrtega ocenjevalnega poročila Medvladnega foruma o podnebnih spremembah, ki je bilo sprejeto s Sklepom15/CP.17. Tako izračunane dodeljene letne emisije bi se morale začeti uporabljati od prvega leta, za katero poročanje o evidencah toplogrednih plinov z uporabo teh novih vrednosti potenciala globalnega segrevanja postane obvezno v skladu s členom 3 Odločbe št. 280/2004/ES.
(4)
Podatki, ki se trenutno sporočajo za nacionalne evidence toplogrednih plinov ter nacionalne registre in registre Unije, ne zadostujejo, da bi se na ravni držav članic določile emisije CO2 iz civilnega letalskega prometa na nacionalni ravni, ki niso zajete v Direktivi 2003/87/ES. Emisije CO2 iz letov, ki niso zajete v Direktivi 2003/87/ES, predstavljajo samo zelo majhen del vseh emisij toplogrednih plinov in zbiranje dodatnih informacij v zvezi s temi emisijami bi ustvarilo nesorazmerno administrativno breme. Zaradi tega je pri določanju dodeljenih letnih emisij treba količino emisij CO2 v kategoriji evidence z naslovom „1.A.3.A civilno letalstvo“ šteti, da je enaka nič.
(5)
Dodeljene letne emisije za državo članico za leto 2020 bi bilo treba izračunati tako, da se količina preverjenih emisij toplogrednih plinov iz naprav, ki so obstajale leta 2005, odšteje od pregledanih emisij toplogrednih plinov za leto 2005, rezultat pa prilagodi za odstotni delež, naveden v Prilogi II Odločbe št. 406/2009.
(6)
Količino preverjenih emisij toplogrednih plinov iz naprav bi bilo treba določiti na naslednji način:
-
Za države članice, ki so sodelovale v sistemu trgovanja z emisijami od leta 2005: količina emisij iz leta 2005 iz naprav, zajetih v Direktivi 2003/87/ES, prilagojena s količino emisij toplogrednih plinov tistih naprav, ki so bile vključene v sistem trgovanja z emisijami ali so bile iz njega izključene v obdobju med 2008 in 2012, ker je zadevna država članica uporabljala prilagojeno področje uporabe, in s količino emisij toplogrednih plinov iz naprav, ki so bile leta 2005 začasno izključene iz sistema trgovanja z emisijami, niso pa bile iz njega izključene v obdobju med 2008 in 2012,
-
za države članice, ki so sodelovale v sistemu trgovanja z emisijami od leta 2007: količina emisij toplogrednih plinov iz naprav, zajetih v Direktivi 2003/87/ES, iz leta 2007,
-
za države članice, ki sodelujejo v sistemu trgovanja z emisijami od leta 2013: količina emisij toplogrednih plinov iz naprav, zajetih v Direktivi 2003/87/ES, iz leta 2005 (kot jih je sporočila zadevna država članica in jih je pregledala Komisija).
(7)
Povprečno količino emisij toplogrednih plinov v letu 2009 za države članice s pozitivno ravnjo emisij toplogrednih plinov v skladu s Prilogo II Odločbe št. 406/2009/ES bi bilo treba izračunati tako, da se povprečno količino preverjenih emisij toplogrednih plinov iz naprav, zajetih v Direktivi 2003/87/ES, iz let 2008, 2009 in 2010 v zadevni državi članici odšteje od povprečnih skupnih pregledanih emisij toplogrednih plinov te države za leta 2008, 2009 in 2010.
(8)
Dodeljene letne emisije za določeno državo članico s pozitivno ravnjo emisij toplogrednih plinov v skladu s Prilogo II Odločbe št. 406/2009/ES za leta od 2013 do 2019 bi bilo treba določiti s premočrtnico, ki se začne s povprečno količino emisij toplogrednih plinov zadevne države članice v letu 2009 in konča z letno dodelitvijo emisij tej državi članici za leto 2020.
(9)
Dodeljene letne emisije za državo članico z negativno ravnjo emisij toplogrednih plinov v skladu s Prilogo II Odločbe št. 406/2009/ES za leto 2013 bi bilo treba izračunati tako, da se povprečno količino preverjenih emisij toplogrednih plinov iz naprav, zajetih v Direktivi 2003/87/ES, iz let 2008, 2009 in 2010 v zadevni državi članici odšteje od povprečnih skupnih pregledanih emisij toplogrednih plinov te države za leta 2008, 2009 in 2010.
(10)
Dodeljene letne emisije za določeno državo članico z negativno ravnjo emisij toplogrednih plinov v skladu s Prilogo II Odločbe št. 406/2009/ES za leta od 2014 do 2019 bi bilo treba določiti s premočrtnico, ki se začne z letno dodelitvijo emisij za to državo članico za leto 2013 in konča letno dodelitvijo emisij za to državo članico za leto 2020.
(11)
Preverjene emisije toplogrednih plinov iz naprav, ki so bile enostransko vključene v sistem trgovanja z emisijami v skladu s členom 24 Direktive 2003/87/ES v obdobju med 2008 in 2012, se ne bi smele upoštevati v povprečni količini preverjenih emisij toplogrednih plinov iz naprav, zajetih v Direktivi 2003/87/ES, za leta 2008, 2009 in 2010, saj bi to privedlo do dvojnega štetja emisij toplogrednih plinov pri prihodnjih prilagoditvah dodeljenih letnih emisij v skladu s členom 10 Odločbe št. 406/2009/ES.
(12)
Glede na to, da bo Hrvaška pristopila k Uniji, je treba njene dodeljene letne emisije za vsako leto obdobja med 2013 in 2020 določiti s pomočjo iste metodologije, ki se uporablja tudi za druge države članice. Navedene vrednosti je treba začeti uporabljati od dne pristopa Hrvaške.
(13)
Glede na to, da je Evropski svet sprejel Sklep 2012/419/EU z dne 11. julija 2012 o spremembi položaja Mayotteja v razmerju do Evropske unije (5) od leta 2014, se dodeljene letne emisije za Francijo od leta 2014 dalje računajo tako, da se upoštevajo zadevne pregledane emisije toplogrednih plinov.
(14)
Ukrepi iz tega sklepa so v skladu z mnenjem Odbora za podnebne spremembe -
SPREJELA NASLEDNJI SKLEP:
Člen 1
Dodeljene letne emisije za vsako državo članico za vsako leto obdobja med 2013 in 2020 so določene v Prilogi I ter se uporabljajo ob upoštevanju vseh prilagoditev, objavljenih v skladu s členom 10 Odločbe št. 406/2009/ES.
Člen 2
Ne glede na člen 1 velja, da kadar akt, ki je bil sprejet v skladu s členom 3 Odločbe št. 280/2004/ES, določa, da morajo države članice predložiti evidence emisij toplogrednih plinov, določenih z uporabo vrednosti potenciala globalnega segrevanja iz 4. ocenjevalnega poročila Medvladnega foruma o podnebnih spremembah, kot je bilo sprejeto s Sklepom15/CP.17 Konference pogodbenic Okvirne konvencije Združenih narodov o spremembi podnebja, se dodeljene letne emisije iz Priloge II uporabljajo od prvega leta, za katero tako sporočanje evidenc o toplogrednih plinih postane obvezno.
Člen 3
Dodeljene letne emisije za Hrvaško, določene v Prilogi I, se uporabljajo od dne začetka veljavnosti Pogodbe o pristopu Hrvaške.
Ta sklep je naslovljen na države članice.
V Bruslju, 26. marca 2013

Labels: 20